Erotica biblion
U vrtu, dok još vlada zima,
Markizu grli Mirabeau,
Za inat svim licemjerima,
Ko drevni Prijap jak i gô.

Doduše, kaznu tešku ima
Naš grof, no zatvor nije zlo
Kad sužanj izlazi i prima
U hapsu ljude comme il faut.

A zatim, kada buknu Buna,
Plesačica je tog tribuna
Nezasitnoga ljubila,

Pa kako nije ljubit mogo,
On uze kantarida mnogo,
I muha ga je ubila.

Pjesme (Matoš)